# **Информационен бюлетин на Съвета по международни счетоводни стандарти (IASB) – декември 2020 г.**

**ASB Update December 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО (МСФО Interpretation Committee).  
  
Съветът проведе дистанционно заседание на [14–16 декември 2020](https://www.ifrs.org/news-and-events/calendar/2020/december/international-accounting-standards-board/) г.

Темите, по реда на обсъждането им, включваха:

* [Поддържане и последователно прилагане на стандартите (Документ по програмата 12)](https://www.ifrs.org/news-and-events/updates/iasb-updates/december-2020/#1)
* [Втори всеобхватен преглед на стандарта *МСФО за МСП* (Документ по програмата 30)](https://www.ifrs.org/news-and-events/updates/iasb-updates/december-2020/#2)
* [Инициатива за оповестяване—счетоводни политики (Документ по програмата 20)](https://www.ifrs.org/news-and-events/updates/iasb-updates/december-2020/#3)
* [Основни финансови отчети (Документ по програмата 21)](https://www.ifrs.org/news-and-events/updates/iasb-updates/december-2020/#4)
* [Преглед след въвеждане на МСФО 9—класифициране и оценяване (Документ по програмата 3)](https://www.ifrs.org/news-and-events/updates/iasb-updates/december-2020/#5)
* [Инициатива за оповестяване —дъщерни предприятия, които са МСП (Документ по програмата 31)](https://www.ifrs.org/news-and-events/updates/iasb-updates/december-2020/#6)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb-updates/december-2020/#7)
* [Пенсионни доходи, които варират в зависимост от възвръщаемостта на активи (Документ по програмата 6)](https://www.ifrs.org/news-and-events/updates/iasb-updates/december-2020/#8)

**Допълнителна информация**

Предстоящи заседания на Съвета:

* 25–26 януари 2021 г.
* 15–19 февруари 2021 г.
* 22–26 март 2021 г.

**Поддържане и последователно прилагане на стандартите (Документ по програмата 12)**

На 14 декември 2020 г. Съветът проведе заседание, за да обсъди дали някой от членовете на Съвета възразява срещу решението на Комитета по разясненията на МСФО да публикува взетото в рамките на програмата за работата на Комитета решение във връзка с *Финансови споразумения по веригата на доставките—обратен факторинг*.

Нито един от членовете на Съвета не възрази срещу това решение. В тази връзка решението ще бъде публикувано в Бюлетина с актуална информация от КРМСФО.

**Втори всеобхватен преглед на стандарта *МСФО за МСП* (Документ по програмата 30)**

На 14 декември 2020 г. Съветът проведе заседание, за да обсъди ключови послания от проведените на терен събития, онлайн анкети и предварителния анализ на писмата с коментари във връзка с Искането за предоставяне на информация по повод *Всеобхватния преглед на стандарта* МСФО за МСП.

Съветът реши в порядък на работна хипотеза да поиска от Групата за въвеждане на стандарта за МСП (SMEIG) да:

* обсъди всеобхватно обобщение на обратната информация, получена във връзка с Искането за предоставяне на информация; и
* препоръча какво Съветът следва да направи в рамките на втория всеобхватен преглед на стандарта *МСФО за МСП*.

Всичките тринадесет членове на Съвета изразиха съгласие с това решение.

***Следващ етап***

На следващо свое заседание Съветът ще разгледа препоръките, разработени от SMEIG относно следващите действия на Съвета в рамките на втория всеобхватен преглед на стандарта *МСФО за МСП*.

**Инициатива за оповестяване—счетоводни политики (Документ по програмата 20)**

На 14 декември 2020 г. Съветът проведе заседание, за да обсъди нуждаещи се от уточняване въпроси, възникнали в резултат на процедурата по гласуване на *Оповестяване на счетоводни политики*, което ще измени МСС 1 *Представяне на финансови отчети* и Изложението за практика по МСФО 2 *Извършване на преценки относно нивото на същественост*.

***Нуждаещи се от уточняване въпроси* (Документ по програмата 20)**

Съветът реши в порядък на работна хипотеза да не добавя изисквания при преход и дата на влизане в сила на измененията в Изложение за практика по МСФО 2.

Седем от тринадесетте членове на Съвета изразиха съгласие с това решение.

Съветът реши в порядък на работна хипотеза, че параграф 117Б от МСС 1 следва да посочва, че се очаква информацията за счетоводните политики да отговори на дефиницията за същественост, ако информацията за счетоводните политики е необходима, за да се разбере друга съществена информация във финансовия отчет.

Всичките тринадесет членове на Съвета изразиха съгласие с това решение.

***Следващ етап***

Съветът очаква да издаде *Оповестяване на счетоводни политики* през първото тримесечие на 2021 г.

**Основни финансови отчети (Документ по програмата 21)**

На 15 и 16 декември 2020 г. Съветът проведе заседания, за да обсъди получените като обратна информация становища по Проекта за обсъждане *Общо представяне и оповестяване*. Проектът за обсъждане излага предложенията за МСФО стандарт относно представянето и оповестяването във финансовия отчет, който след финализиране би заменил МСС 1 *Представяне на финансови отчети*. Проектът излага и предложените изменения в други МСФО стандарти.

От Съвета не бе поискано да взема каквито и да е решения.

***Следващ етап***

На следващото си заседание Съветът ще продължи да дискутира обратната информация по Проекта за обсъждане и ще обсъди планове за повторно обсъждане на предложенията по проекта.

**Преглед след въвеждане на МСФО 9—класифициране и оценяване (Документ по програмата 3)**

На 16 декември 2020 г. Съветът проведе заседание, за да обсъди целите, дейностите и очакваните срокове по отношение на първата фаза на Прегледа след въвеждане на изискванията за класифициране и оценяване в МСФО 9 *Финансови инструменти*.

От Съвета не бе поискано да взема каквито и да е решения.

***Следващ етап***

Съветът планира да извърши дейности на терен през първата половина на 2021 г., които да помогнат на Съвета да идентифицира въпроси, по които ще се консултира публично в Искане за предоставяне на информация. Съветът очаква да публикува Искането за предоставяне на информация през третото тримесечие на 2021 г.

**Инициатива за оповестяване — дъщерни предприятия, които са МСП (Документ по програмата 31)**

На 16 декември 2020 г. Съветът проведе заседание, за да обсъди:

* възможни изисквания с намалени оповестявания по отношение на застрахователни договори—Документ по програмата 31A;
* преход към МСФО стандарт с намалени оповестявания—Документ по програмата 31Б; и
* обхват на МСФО стандарта с намалени оповестявания —Документ по програмата 31В.

***МСФО 17* Застрахователни договори (Документ по програмата 31A)**

Съветът реши в порядък на работна хипотеза, че ако предложи МСФО стандарт с намалени оповестявания по отношение на дъщерните предприятия, консултационният документ не следва да предлага изисквания с намалени оповестявания по отношение на застрахователните договори, попадащи в обхвата на МСФО 17. Съветът ще потърси виждания във връзка с това свое решение като част от провежданото допитване. Девет от присъстващите дванадесет членове на Съвета изразиха съгласие с това решение. Един от членовете на Съвета отсъстваше.

***Преход към МСФО стандарт с намалени оповестявания* (Документ по програмата 31Б)**

Съветът реши в порядък на работна хипотеза, че ако предложи МСФО стандарт с намалени оповестявания по отношение на дъщерните предприятия:

1. няма да предложи изменения в МСФО 1 *Прилагане за първи път на Международните стандарти за финансово отчитане,* нито ще включи преходни разпоредби в МСФО стандарта с намалени оповестявания;
2. в първия финансов отчет, в който дъщерното предприятие спира да прилага МСФО стандарта с намалени оповестявания и започва да прилага МСФО стандартите с пълни оповестявания, по отношение на оповестяванията, които не са били включени във финансовия отчет за предходната година, ще се изискват сравнителни данни;
3. МСФО стандартът с намалени оповестявания може да бъде прилаган от отчитащото се предприятие „за първи път” повече от веднъж, например, когато дъщерното предприятие се премества от отчетна група, която изготвя финансовите си отчети, като прилага МСФО стандартите, към група, която не прави това, но която впоследствие приема за прилагане МСФО стандартите; и
4. МСФО стандартът с намалени оповестявания следва ясно да посочва, че неговото прилагане е по избор и че решението на предприятието да прилага този стандарт може да бъде обратно променено.

Всичките присъстващи дванадесет членове на Съвета изразиха съгласие с тези решения. Един от членовете на Съвета отсъстваше.

***Обхват на МСФО стандарта с намалени оповестявания* (Документ по програмата 31В)**

Съветът обсъди обхвата на евентуален МСФО стандарт с намалени оповестявания по отношение на дъщерните предприятия. В частност Съветът обсъди дали обхватът следва да бъде разширен отвъд дъщерните предприятия, които са МСП.

От Съвета не бе поискано да взема каквито и да е решения.

***Следващ етап***

През януари 2021 г. Съветът ще продължи обсъжданията си, по-специално във връзка с обхвата на възможен МСФО стандарт с намалени оповестявания.

**Финансови инструменти с характеристики на собствен капитал (Документ по програмата 5)**

На 16 декември 2020 г. Съветът проведе заседание, за да обсъди дали да премести проекта, посветен на финансовите инструменти с характеристики на собствен капитал, от изследователската програма в програмата за изготвяне и въвеждане на стандарти.

Съветът реши:

* да прибави проекта, посветен на финансовите инструменти с характеристики на собствен капитал към програмата си за изготвяне и въвеждане на стандарти; и
* да продължи да използва експертните знания и умения на консултативни органи, вместо да създава специална консултативна група във връзка с този проект.

Всичките присъстващи дванадесет членове на Съвета изразиха съгласие с тези решения. Един от членовете на Съвета отсъстваше.

***Следващ етап***

На бъдещо свое заседание Съветът ще продължи обсъжданията на темите, включени в плана на проекта, които бяха дискутирани по време на заседанието на Съвета през октомври 2019 г.

**Пенсионни доходи, които варират в зависимост от възвръщаемостта на активи (Документ по програмата 6)**

На 16 декември 2020 г. Съветът проведе заседание, за да обсъди илюстративни примери за прилагане на подхода на горна граница на пенсионни доходи, които варират в зависимост от възвръщаемостта на активи. Този подход би поставил горна граница на прогнозата за парични потоци, които варират в зависимост от възвръщаемостта на активи по дисконтовия процент, посочен в МСС 19 *Доходи на наети лица*. Съветът обсъди въпроса как този подход на поставяне на горна граница би повлиял върху резултата от прилагане на изискванията на МСС 19.

***Образователна сесия—илюстративни примери***

Съветът разгледа илюстративни примери за сравняване на счетоводния резултат съгласно подхода на поставяне на горна граница със счетоводния резултат от прилагане на изискванията в МСС 19.

От Съвета не бе поискано да взема каквито и да е решения.

***Следващ етап***

През февруари 2021 г. Съветът очаква да приключи прегледа си във връзка с извършеното проучване и да обсъди първоначален анализ на начина, по който подходът на поставяне на горна граница би могъл да бъде въведен в МСС 19.